Dženova

Dženova (, ligūriešu: Zêna) ir pilsēta Itālijas ziemeļrietumos Vidusjūras piekrastē. Ligūrijas galvaspilsēta un Dženovas provinces administratīvais centrs. Viena no lielākajām Vidusjūras reģiona pilsētām. Lielākā Itālijas osta un otra lielākā osta Vidusjūrā aiz Marseļas. Atrodas vietā, kur Apenīnu kalni satiekas ar Ligūrijas jūru. Dženovas kopējā platība ir 243 km2, 2013. gadā pilsētā dzīvoja 598 730 iedzīvotāju. Pilsētas teritorija stiepjas gar Ligūrijas jūru 30 km garumā no Voltri līdz Nervi. Dženova sīkāk ir sadalīta piecos rajonos.

Nozīmīgs ekonomikas, tūrisma un kultūras centrs. Viens no nozīmīgākajiem industriālajiem centriem Itālijā ar daudziem vadošiem Itālijas uzņēmumiem. Kopš 2006. gada pilsētas vēsturiskais centrs ir iekļauts UNESCO Pasaules mantojuma sarakstā. 2004. gadā Dženova bija Eiropas kultūras galvaspilsēta. Dženovā ir dzimis Kristofors Kolumbs. Pilsētā atrodas vecākā banka pasaulē, kura ir dibināta 1407. gadā.

 Vēsture 
Osta tika izmantota jau ligūru laikos, tomēr tikai viduslaikos Dženova piedzīvoja strauju uzplaukumu. 
Pirms 1110. gada Dženova nostiprinājās kā neatkarīga pilsētvalsts. Kaut arī nomināli Dženova bija Svētās Romas impērijas imperatora pakļautībā, pilsētu pārvaldīja pilsoņu ievēlēti konsuli.
Dženovas Republika pamazām pārņēma savā kontrolē Ligūriju, Pjemonti, Korsiku, Sardīniju, dominējot Tirēnu jūras baseinā. Iesaistoties Krusta karos Dženova ieguva īpašumus Palestīnā, Ziemeļāfrikā un Egejas jūrā. Darbojoties kā Bizantijas sabiedrotā, Dženova ieguva īpašumus Melnajā jūrā un Krimā. Cīņā par Levantes tirdzniecību Dženovas tirgotāji nikni konkurēja ar Venēcijas tirgotājiem.

Tomēr uzplaukums neturpinājās ilgi — 1349. gadā no Kafas (mūsdienu Feodosijas Krimā) Dženovā (un arī visā Eiropā) tika ievazāts mēris, kas deva smagu triecienu Dženovas labklājībai. No 1378. gada līdz 1381. gadam norisinājās Kjodžas karš (Chioggia) ar Venēciju, kurā Dženova cieta sakāvi. No 1394. gada līdz 1409. gadam Dženovā dominēja franči, bet vēlāk pilsēta bija Milānas kontrolē. 1528. gadā Dženova nokļuva Spānijas impērijas kontrolē. Spāņu laikos pilsēta atplauka un kļuva par ievērojamu mākslas centru. Šeit izveidojās Dženovas baroka un rokoko mākslas skola. Pēc Amerikas atklāšanas, kad Eiropas jūras tirdzniecība pārvietojās no Vidusjūras uz Atlantijas okeāna piekrasti, Dženova atkal panīka.

1797. gadā Dženova kļuva par franču kontrolētās Ligūrijas Republikas galvaspilsētu. Pēc Napoleona sakāves Vīnes kongress iekļāva Dženovu Pjemontas Karalistes sastāvā. 1860. gadā Džuzepe Garibaldi no Dženovas sāka savu karagājienu, lai apvienotu Itālijas valsti. 1922. gada 10. aprīlī — 19. maijā Dženovā notika liela starptautiska ekonomikas konference par pasaules saimniecisko politiku pēc Pirmā pasaules kara beigām. Otrā pasaules kara laikā Dženovu bombardēja Lielbritānijas kara flote.

 Cilvēki 
Dženovā ir dzimuši:

 Leons Batista Alberti (1404—1472) — gleznotājs, dzejnieks
 Benedikts XV (1854—1922) — Romas pāvests (1914-1922)
 Rikardo Džakoni (1931) — astrofiziķis
 Džovanni Džustiniani (Ιωάννης Λόνγος Ιουστινιάνης 1418—1453) — dženoviešu pulkvedis 
 Vitorio Gasmans (1922—2000) — aktieris
 Johans fon Hildebrands (Johann Lukas von Hildebrandt, 1668—1745) — arhitekts
 Inocents VIII (1432—1492) - Romas pāvests (1484—1492)
 Ludži Luka Kavalli-Sforca (Luigi Luca Cavalli-Sforza, 1922) — ģenētiķis
 Kristofors Kolumbs (1451—1506) — jūrasbraucējs
 Džuzepe Madzīni (1805—1872) — politiķis
 Eudžēnio Montāle (1896—1981) — rakstnieks
 Nikolo Paganīni (1782—1840) — vijoļnieks
 Renco Piano (Renzo Piano, 1937) — arhitekts
 Feliče Romani (Felice Romani, 1788—1865) — dzejnieks
 Sabrina Salerno (Sabrina Salerno, 1968) — dziedātāja
 Džuzepe Siri (Giuseppe Siri, 1906—1989) — kardināls
 Palmiro Toljati (Palmiro Togliatti, 1893—1964) — politiķis

 Atsauces 

 Ārējās saites 

Kategorija:Ligūrijas pilsētas
Kategorija:Bijušās galvaspilsētas